แบงก์ไม่ขึ้นดอกคงที่
กสิกรยันคนกู้เงินซื้อบ้านเบาใจได้ตลาดแข่งกันหนักจัด0%อีกยาว
10 ส.ค. 2554

กสิกรยันคนกู้เงินซื้อบ้านเบาใจได้ตลาดแข่งกันหนักจัด0%อีกยาว
คนกู้บ้านเฮยาว แบงก์แข่งดุ ยันยังไม่ปรับดอกเบี้ยคงที่ ดาหน้าใช้ 0% ชิงส่วนแบ่งการตลาด
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย กล่าวว่า ธนาคารจะยังไม่ปรับขึ้นดอกเบี้ยเงินกู้สินเชื่อที่อยู่อาศัยแบบคงที่ในระยะนี้ แม้อัตราดอกเบี้ยเงินกู้และดอกเบี้ยนโยบายจะปรับขึ้นไปแล้วตั้งแต่ปลายปีก่อน




“เราปรับอัตราดอกเบี้ยที่อยู่อาศัยแบบคงที่ไม่ได้ เนื่องจากธนาคารขนาดเล็กและธนาคารขนาดกลางมีการแข่งขันด้านราคากันรุนแรงมาก เพื่อแย่งส่วนแบ่งการตลาด ขณะที่ธนาคารขนาดใหญ่ก็ต้องการรักษาฐานสินเชื่อเอาไว้ ยิ่งทำให้ดอกเบี้ยเงินกู้ที่อยู่อาศัยแบบคงที่ต่ำสวนทางกับดอกเบี้ยขาขึ้น” นายชาติชาย กล่าว 
ทั้งนี้ ธนาคารยังยืนยันที่จะใช้ดอกเบี้ย 0% ในช่วง 6 เดือนแรก จากนั้นก็จะเป็นอัตราดอกเบี้ยคงที่ซึ่งมีให้เลือก 3 แบบ 
“ตอนนี้ยังเลิกสินเชื่อบ้านดอกเบี้ย 0% ไม่ได้ ต้องติดตามคู่แข่งต่อเนื่อง ตลาดแข่งดุเหลือเกิน” นายชาติชาย กล่าว
นางกาญจนา โรจวทัญญู ผู้ช่วยกรรมการผู้จัดการ ธนาคารทหารไทย กล่าวว่า ขณะนี้ต้นทุนดอกเบี้ยปรับตัวสูงขึ้น จึงมีกระแสข่าวว่าจะมีบางธนาคารปรับขึ้นดอกเบี้ยเงินกู้สินเชื่อที่อยู่อาศัยแบบคงที่ในวันที่ 1 ก.ค. ซึ่งธนาคารขนาดกลางก็ต้องรอดูธนาคารขนาดใหญ่ 
อย่างไรก็ดี สำหรับลูกค้าที่ใช้ดอกเบี้ยแบบลอยตัว ภาระดอกเบี้ยขณะนี้จะเพิ่มขึ้นเล็กน้อย 
ฉะนั้นลูกค้าใหม่ที่ยื่นขอกู้เงิน ธนาคารจะพิจารณาภาระหนี้เป็นหลัก ผู้กู้อาจไม่ได้วงเงินมากตามที่ต้องการ เพราะธนาคารจะดูจากความสามารถในการชำระหนี้ของผู้กู้ แต่การพิจารณาปล่อยกู้จะยังคงเดิม
นางกาญจนา กล่าวว่า ตลาดรีไฟแนนซ์สินเชื่อที่อยู่อาศัยก็มีการแข่งขันรุนแรง กรณีดอกเบี้ยของธนาคารสำหรับสินเชื่อรีไฟแนนซ์ จะให้ 0% ใน 3 เดือนแรก เป็นเวลา 5 ปี รวม 15 เดือน แต่ธนาคารใช้การแข่งขันในรูปแบบลูกค้าที่รีไฟแนนซ์มาจะไม่เสียค่าธรรมเนียมทุกอย่าง ธนาคารทหารไทยจะเป็นฝ่ายออกให้ทั้งหมดมาเป็นจุดขายในการรับรีไฟแนนซ์สินเชื่อบ้าน
นางพิกุล ศรีมหันต์ ผู้ช่วยผู้จัดการใหญ่ ธนาคารไทยพาณิชย์ กล่าวว่า ขณะนี้อัตราดอกเบี้ยสินเชื่อที่อยู่อาศัยถือว่าต่ำ และใกล้เคียงธนาคารเฉพาะกิจอย่างธนาคารอาคารสงเคราะห์ (ธอส.) ไม่ว่าจะเป็นตลาดบ้านใหม่ หรือรีไฟแนนซ์ ถึงแม้ว่าธนาคารเฉพาะกิจของรัฐจะลงมาแข่งในเรื่องราคา แต่ถ้าไม่ใช้ดอกเบี้ย 0% ออกมาก็ไม่น่ากังวลเท่าไร เพราะธนาคารพาณิชย์บางแห่งก็ยังมีการเสนอดอกเบี้ย 0% ให้เห็นในตลาดสินเชื่อ
“ถ้า ธอส.ลงมาเล่นตลาดรีไฟแนนซ์บ้านปีแรก 1.75% ก็ยังไม่น่าตกใจ ไม่น่ากระทบ เพราะตลาดรีไฟแนนซ์บางธนาคารใช้ดอกเบี้ย 0% ด้วยซ้ำ แต่ถ้าเป็นเหมือนแคมเปญ 0% ยาวในช่วง 2 ปีแรก อันนี้มีผลกระทบกับตลาดแน่” นางพิกุล กล่าว
นางพิกุล กล่าวอีกว่า ถึงตอนนี้ธนาคารไทยพาณิชย์ยังยึดหลักการพิจารณาสินเชื่อเหมือนเดิม แต่สำหรับลูกค้าเก่าก็จะติดตามความสามารถการผ่อนชำระเป็นช่วงๆ หากรายใดผ่อนชำระไม่ไหวก็ขอลดการผ่อนชำระได้ ซึ่งถือว่าน่าแปลกใจที่ลูกค้ายังมีกำลังซื้ออยู่มาก และนิยมหันมาซื้อบ้านด้วยเงินสด
นายทินกร บุณยกะลิน ผู้อำนวยการฝ่ายอาวุโส ผู้บริหารฝ่ายผลิตภัณฑ์สินเชื่อรายย่อย ธนาคารกรุงไทย กล่าวว่า ขณะนี้ลูกค้าที่ต้องการขอสินเชื่อที่อยู่อาศัยเริ่มชะลอลง เพื่อรอดูนโยบายของรัฐบาลชุดใหม่ก่อนว่าจะมีแคมเปญเกี่ยวกับลูกค้ารายย่อยในด้านใดบ้าง ส่งผลให้การปล่อยสินเชื่อที่อยู่อาศัยของธนาคารต่ำกว่าเป้าที่วางไว้ เพราะผู้ที่ต้องการกู้ยืมเงินก็คาดหวังว่าจะได้รับการอุดหนุนจากรัฐบาล สินเชื่อแต่ละธนาคารจึงอืด